Twee SA rolprente haal Baftas-langlys | Maroela Media
'My Octopus Teacher' is op 7 September verlede jaar op Netflix uitgereik. (Foto: Verskaf.)
My Octopus Teacher, die Suid-Afrikaanse dokumentêr wat verlede jaar deur miljoene mense op Netflix gekyk is, is saam met die oorlogdrama Moffie op die langlys van benoemings vir vanjaar se British Academy of Film and Television Arts-toekennings (Baftas).
Die Kaapstadse nieregeringsorganisasie Sea Change Project se eerste dokumentêr, My Octopus Teacher, is vir beste dokumentêr en beste regisseur benoem.
Pippa Ehrlich, die regisseur van die rolprent, is 'n plaaslike rolprentmaker en omgewingsjoernalis wat spesialiseer op die gebied van mariene wetenskap en bewaring. Sy het al saam met van die wêreld se voorste mariene navorsers en onderwaterfotograwe gewerk en is ook 'n lid van die Sea Change Project.
"Ons hoop dat die prent plaaslike en internasionale belangstelling in die groot Afrika-kelpwoud sal prikkel en 'n sinvolle gesprek oor die bewaring van die habitat sal aanwakker – al moedig dit mense net aan om hulle kinders daar te laat snorkel," het Ehrlich gesê.
Moffie is die tweede rolprent deur die Suid-Afrikaanse regisseur Oliver Hermanus en is benoem in die Bafta-kategorie vir beste debuut van 'n skrywer, regisseur of vervaardiger.
Dit is gegrond op 'n gelyknamige boek deur André Carl van der Merwe en speel in 1981 af. Dit vertel die verhaal van Nicholas, 'n jong man wat soos talle ander mans in daardie tyd twee jaar van diensplig moet voltooi. Nicholas weet al lank hy is anders en dat daar iets aan hom is wat skandelik en onaanvaarbaar is – iets wat hy ten alle koste moet versteek en ontken.
Hermanus het destyds in 'n onderhoud aan Maroela Media vertel dat hy glad nie verwag het dat die fliek so goed ontvang sou word nie.
"Om erkenning te kry is 'n eer en 'n ware mylpaal vir die fliek. Ons het 'n wonderlike span gehad wat hieraan gewerk het en die wêreld is baie nuuskierig oor hierdie rolprent," het Hermanus gesê.
Die benoemings uit die langlys word op 9 Maart bekend gemaak en die toekennings word op 11 April uitgedeel.
Deel van: Flieks, SA-nuus, Televisie
Die film "MOFFIE" is een van die slegste films wat ek nog ooit gekyk het. Die taalgebruik is vreeslik, ek skaam my dood, en dit oorheers die gehalte van die film. Het die film seker 30 minute gekyk toe sit ek dit af….
Sal graag My Octopus Teacher Wil sien.
My Octopus Teacher is 'n moet sien, vir oud en jonk! So bly om te sien dit word internasionaal benoem. Wel gedaan, en ek hoop dit palm baie toekennings in!
My Octopus Teacher – absoluut briljant!!!!! Ek het my oë uitgehuil en dit was "maar net" 'n dokumentêr! Sal baie graag meer sulke tipe dokumentêre wil sien!